SL Uradni list Evropske unije C 134/10

MNENJE EVROPSKE CENTRALNE BANKE

z dne 23. maja 2008

o predlaganih uredbah Komisije, ki izvajata uredbi Evropskega parlamenta in Sveta o četrtletnih statističnih podatkih glede prostih delovnih mestih v Skupnosti

(CON/2008/22)

(2008/C 134/03)

Uvod in pravna podlaga

Evropska centralna banka (ECB) je dne 13. maja 2008 prejela zahtevo Komisije Evropskih skupnosti za mnenje o predlaganih uredbah Komisije, ki izvajata Uredbo (ES) št. …/2008 Evropskega parlamenta in Sveta (1) o četrtletnih statističnih podatkih glede prostih delovnih mest v Skupnosti, prva glede postopkov desezoniranja in poročil o kakovosti (v nadaljevanju: „predlagana uredba 1“) in druga glede opredelitve prostega delovnega mesta, referenčnih datumov za zbiranje podatkov, specifikacij prenosa podatkov in študij o izvedljivosti (v nadaljevanju: „predlagana uredba 2“).

Pristojnost ECB, da poda mnenje, izhaja iz prve alinee člena 105(4) Pogodbe o ustanovitvi Evropske skupnosti. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

Splošne pripombe

1. Podatki glede prostih delovnih mest v Skupnosti, na katere se nanašata obe predlagani uredbi, so pomembni za ECB. ECB je objavila svoje zahteve za kratkoročne statistične podatke, ki jih potrebuje za vodenje denarne politike (2), in ti vključujejo podatke glede prostih delovnih mest. Potreba po statističnih podatkih glede prostih delovnih mest izhaja poleg tega tudi iz Akcijskega načrta za statistične zahteve Ekonomske in monetarne unije (EMU), ki ga je na zahtevo Ekonomsko-finančnega sveta pripravila Evropska komisija (Eurostat) v tesnem sodelovanju z ECB; to je bilo tudi razlog za oblikovanje glavnih evropskih ekonomskih kazalnikov (PEEI), ki vključujejo statistične podatke glede prostih delovnih mest in jih je sprejel Ekonomsko-finančni svet dne 18. februarja 2003.

Predlagana uredba 1

2. Razvoj desezoniranih podatkovnih vrst, kot je določen v predlagani uredbi 1, je pomemben v kontekstu podatkov glede prostih delovnih mest, ki se uporabljajo pri medletni ekonomski analizi. Podobno je priprava in objava poročil o kakovosti podatkov sestavni del okvira za zagotavljanje kakovosti.

3. ECB pozdravlja dostopnost podatkov glede prostih delovnih mest, desezoniranih in prilagojenih na število delovnih dni, takoj ko bodo objavljeni podatki za 16 četrtletij. Dodatno bi bilo koristno, če bi to delo podpirala metodologija, določena v smernicah Evropskih statističnih sistemov za desezoniranje (3).

4. Poročila o kakovosti, kakor so določena v prilogi k predlagani uredbi 1, so koristni priročniki, ki vsebujejo vodila za uporabnike podatkov glede specifične kakovosti statističnih podatkov. ECB bi pozdravila širšo izmenjavo nacionalnih poročil za uporabnike podatkov.

Predlagana uredba 2

5. ECB podpira namen predlagane uredbe 2, da se vpeljejo opredelitve in referenčni datumi, s katerimi se bo zagotovilo ustrezno ravnotežje med potrebami uporabnikov in bremenom, ki se nalaga dajalcem podatkov.

6. ECB pozdravlja, da se kot referenčnemu obdobju za zbiranje podatkov daje prednost povprečju za to obdobje, medtem ko še vedno ostaja možnost, da se uporabi ocena na določeno časovno točko, dokler se ta šteje za reprezentativno za zadevno obdobje. Študije so pokazale, da ima čas zbiranja podatkov lahko velik vpliv na podatke. ECB zato predlaga, da se ta vidik ustrezno preuči v poročilih o kakovosti, ki se zahtevajo v skladu s predlagano uredbo1.

7. ECB želi poudariti pomembnost študij o izvedljivosti, ki sta omenjeni v prilogi k predlagani uredbi 2: (a) Študija o izvedljivosti, v kateri se ocenjuje, kako se lahko četrtletni statistični podatki glede prostih delovnih mest pridobijo za oddelke O, P, Q, R in/ali S po splošni industrijski klasifikaciji gospodarskih dejavnosti (NACE Rev. 2), je pomembna, saj zaposlovanje v teh oddelkih NACE zajema več kot 35 % zaposlovanja v euroobmočju. (b) Študija o izvedljivosti, v kateri se ocenjuje, kako se lahko četrtletni statistični podatki glede prostih delovnih mest pridobijo od poslovnih enot z manj kot desetimi zaposlenimi, je pomembna, saj te poslovne enote predstavljajo veliko večino celotnega zaposlovanja v mnogo državah članicah. Študije poleg tega kažejo, da navedena podjetja ustvarjajo več novih prostih delovnih mest kot večje poslovne enote.

V Frankfurtu na Majni, 23. maja 2008 Predsednik ECB Jean-Claude TRICHET

(1) Predsednika Evropskega parlamenta in Sveta sta ta pravni akt sopodpisala 23. aprila 2008, vendar še ni bil objavljen; uradna številka zato še ni znana.

(2) Statistical requirements of the European Central Bank in the field of general economic statistics (Statistične zahteve Evropske centralne banke na področju splošne ekonomske statistike), Evropska centralna banka, avgust 2000 (revidiran v decembru 2004), dokument je dostopen na spletni strani ECB na naslovu: www.ecb.europa.eu

(3) Glej ESS guidelines on seasonal adjustment (Smernice ESS za desezoniranje), april 2008, dokument je dostopen na spletni strani Odbora za monetarno, finančno in plačilnobilančno statistiko na naslovu: http://www.cmfb.org